་ཅིང་བསྒྲེང་བ་གསུམ་གསུམ་བྱ། ཡང་ལག་གཉིས་སོར་མོ་བརྐྱང་བ་འཕྱར་སྟབས་སུ་བརླ་གཡས་ཀྱི་ཁར་བརྡབ་ནས་ཕར་ཤུད། པུས་མོ་བསྐོར་ནས་བརླ་དཔྱི་གཡས་ནས་ཡར་ཤུད། ཁུ་ཚུར་དཔྱི་ཟུར་གཡས་སུ་འཕང་བ་གོང་བཞིན་ལན་གསུམ། དེ་བཞིན་གཡོན་ལའང་བྱའོ། །འདི་རྣམས་ལ་ཕྱག་ལེན་རྒྱས་བསྡུས་མི་འདྲ་སྣ་ཚོགས་ཞིག་འདུག་ཀྱང་མི་ཆེན་ལུགས་མི་བྱ་བར་རང་ལུགས་རླུང་བུམ་ཅན་ཡན་ལག་ལྔ་སྦྱོང་བཞག་ཤ་ནས་བརྩམ་ཚང་བ་ཞིག་བྱེད་པ་ཡིན། སྟེང་གསུམ་བརྐྱང་ཞེས་པ་ནི། ལུས་རླུང་གོང་བཞིན་ལག་གཉིས་པུས་སྟེང་ནས་རྡོ་རྗེ་ཁུ་ཚུར་བྱས་རྩེམ་བཀྱགས། །རྣ་བ་གཡས་གཡོན་སོ་སོའི་སྟེང་གི་ནམ་མཁར་ཁུ་ཚུར་ཁ་ཕྱིར་བསྟན་ནས་སྒྲེང་བ་དང་བསྟུན་དབང་པོ་རྣམས་གྱེན་ལ་བལྟ། ནུ་མ་སོ་སོའི་ཁར་ཁ་ནང་དུ་བསྟན་ནས་བརྡབ་པ་དང་། ཨོ་ཀོས་མདུད་མནན་དལ་སྦྱར་བ་གོང་བཞིན་ལན་གསུམ་བྱེད་པའོ། །འདི་མན་ཕལ་ཆེར་སྡོད་པ་རྣམས་ལ་སེམས་སྐྱིལ་ཁུ་ཚུར་པུས་བཞག་ཐོག་ནས་རླུང་འཛིན་གཏོང་བྱེད། ལངས་པ་རྣམས་ལ་ལག་གཉིས་སྐེད་གཟེར་ཐོག་ནས་དང་། དམིགས་གསལ་བྱུང་ཚེ་སོ་སོའི་ནང་གསལ་ལྟར་བྱེད་པའོ། །མགོ་བོ་མཉེ་ཞིང་ཞེས་པ་ནི། སེམས་སྐྱིལ་ཁུ་ཚུར་པུས་བཞག་ཐོག་ནས། ལག་མཐིལ་གཡོན་དཔྲལ་བ་དང་གཡས་ལྟག་པར་སྦྱར་ནས་གྲུ་མོ་བཏེག་མགོ་ལག་མ་བྲལ་བར་སྤོ་ཞིང་འཕུར་བ་གསུམ་གསུམ་བྱ། ཀྱོག་པ་དང་ཞེས་པ་ནི། ལུས་གོང་བཞིན། ལག་གཉིས་ཁུ་ཚུར་བརླ་ཁུག་གཉིས་སུ་བཙུགས་གྲུ་མོའི་སྟོད་གཅུན། མགོ་བོ་གཡས་ནས་གཡོན་དང་། གཡོན་ནས་གཡས་རེ་མོས་ཀྱི་དཔུང་ཁར་ཀྱོག་པ་གསུམ་གསུམ་བྱ། ལག་པ་བསྐོར་དང་ཞེས་པ་ནི། རླུང་ཁྲབ་བྱས་ཏེ་ལངས་པུས་གཉིས་སྟན་ལ་བཙུགས། ལག་གཡོན་སྐེད་གཟེར་དམ་དུ་མནན། གཡས་ཁུ་ཚུར་བསྒྲེངས་ནས་ཕྱི་བསྐོར་གསུམ་ནང་བསྐོར་གསུམ། དེ་བཞིན་གཡོན་ལའང་ཤེས་པར་བྱ། འདིའི་རླུང་ཁྲབ་ནི་སེམས་སྐྱིལ་ཐོག་ནས། ལག་གཉིས་ཁུ་ཚུར་ཁ་སྦུབ་ནུ་སྟེང་སོ་སོར་གྲུ་མོ་བརྒྱངས་ནས་སྦྱར། སུག་བཞི་མདུན་དུ་འཕེན་སྟབས་ཀྱི་ཤུགས་བསྐྱེད་ནས་བསྒྲེང་། ཧར་ལངས་པ་དང་ལག་གཉིས་བརྐྱང་སྟེང་ནས་པུས་མགོར་ཕབ་པ་དང་སྒྱིད་པ་མ་གུག་པར་རྟིང་པར་བརྡབ་པ་བསྟུན་ཁུ་ཚུར་དཔུང་ཁ་ནས་ཤུད་ཐབས་སུ་སྐྱུར་བ་དང་རྒྱུ་སྨད་རྩེ་སྤྲད་ནས་འབེབས་ཆེན་རྒྱེབ་པ་ལགས། རྒྱབ་ཏུ་བརྡུང་ཞེས་པ་ནི། ལུས་གོང་བཞིན་ལ་ཅུང་ཟད་སྒུར། ལག་གཉིས་ཁུ་ཚུར་ཐུར་བསྟན་བྲང་སྟེང་དུ་བརྩེགས་པའི་ཐོག་ནས། གཡས་མདུན་དུ་བསྒྲེངས་ནས་མ་གུག་པར་ཁྱེར་ཏེ་རྒྱབ་ཀྱི་ཚིགས་པ་བདུན་པ་ལ་བརྡབ་པ་བསྟུན། གཡོན་མདུན་དུ་བརྐྱང་བ་གོང་བཞིན་རེ་མོས་ཀྱིས་བྱེད་པ་གསུམ་གྱི་མཐར་ལག་གཉིས་སོར་མོ་བརྐྱང་བ་དཔྱི་ཟུར་གཉིས་སུ་མཉམ་དུ་སྤྲུག་ཆུང་གསུམ་བྱའོ། །ལག་པ་གཅུད་ཅིང་ཞེས་པ་ནི། སེམས་སྐྱིལ་པུས་བཞག་སྟེང་རླུང་རོ་བསལ་རྗེས། །ལག་གཉིས་བྲང་ཐད་མཐེ་བོང་སྦྲེལ་བ་མ་ཞིག་པར་ནང་དུ་སློག ལག་མཐིལ་སྟེང་དུ་སྟོན་པས་མདུན་ཐད་ཤད་ཀྱིས་བརྐྱང་། གྲུ་མོ་བསྐུམ་ལག་མགོ་ཕྱིར་སློག་ལག་མཐིལ་ཁ་ཕྱིར་གདེངས་ཀྱིས་བརྐྱང་། དེ་འདྲ་ལན་གསུམ། ཕྱག་རྒྱ་དེ་ཐོག་ནས་ཆུང་གསུམ། མ་ཐུབ་ན་མཛུབ་མོ་གཉིས་སྦྲེལ་ཏེ་གོང་བཞིན་ལན་གསུམ། དེ་ཡང་མ་ཐུབ་ན་ལག་གཉིས་ནང་སློག་སྐབས་མཐེའུ་གཞུག་དང་ཕྱིར་སློག་དུས་འཆང་འགོ་སྦྱར་ཏེ་ལན་གསུམ། ལུས་གོང་བཞིན། ལག་གཉིས་སྤྱི་བོར་མཐིལ་བརྡབས་ནས་སོར་མོ་བསྣོལ་གྲུ་མོ་བརྒྱང་སྟེ། སྤྱི་བོར་ཤུགས་བསྐྱེད་ནས་ཕར་ཤུད་ཚུར་ཤུད་གསུམ་བྱ། ཡང་ལག་གཉིས་ལྟག་པར་སྦྱར་ནས་གོང་བཞིན་ཤུད་པ་གསུམ། ཡང་ལག་གཡས་སྟེང་དུ་བྱས། བསྣོལ་བ་ལག་མཐིལ་དཔུང་པ་གཉིས་ལ་བཀབ་ནས་གཡས་གཡོན་རེ་མོས་ཀྱིས་འཐེན་པ་གསུམ། ཡང་ལག་གཉིས་བསྣོལ་བ་མཆན་འོག་གཉིས་ལ་འཁྱུད་ནས་གཡས་གཡོན་རེ་མོས་ཀྱིས་འཐེན་པ་གསུམ། ཡང་ལག་གཉིས་རྒྱབ་ལོག་ནས་རྩིབ་ལོག་གཉིས་ལ་འཁྱུད་ནས་གཡས་གཡོན་རེ་མོས་ཀྱིས་འཐེན་པ་གསུམ། རླུང་ཁྲབ་མེད་པར་ཧར་ལངས་པུས་མོ་གཉིས་སྟན་ལ་བཙུགས། ལུས་ཅུང་ཟད་སྒུར་ནས་ཁུ་ཚུར་དཔྱི་ཟུར་གཉིས་སུ་བསྒྲེང་ཆུང་གསུམ་བྱས་ནས་ཧར་ལངས་ཏེ་འབེབས་ཆེན་རྒྱེབ། ཡང་སྤྱི་བོ་ནས་བརྩམ་གཡོན་སྔོན་འཐེན་པ་གོང་བཞིན་འབེབས་ཀྱི་བར་དང་། ཡང་གཡས་སྔོན་དུ་འཐེན་པ་ནས་བཟུང་གོང་བཞིན་འབེབས་ཀྱི་བར་གསུམ་མོ། །རྒྱབ་ཏུ་དགྱེ་ཞིང་མདུན་དུ་སྡུད། །ཞེས་པ་ནི། ལུས་གནད་པུས་བཙུགས་ལག་གཡས་སྟེང་དུ་བྱས་བསྣོལ་བའི་མཐིལ་དཔུང་པར་བཀབ། གཡས་གཡོན་དབུས་གསུམ་དུ་འཕུལ་བའི་རྒྱབ་ཏུ་དགྱེ་ལོག་ཅི་ཤེས། ཡང་ལག་པ་གཉིས་མཁྲིག་མ་བསྣོལ་བས་བྲང་སྟེང་དུ་ཕབ། ལུས་ཅུང་ཟད་སྒུར་ནས་གཡས་གཡོན་དབུས་གསུམ་དུ་ནེམ་ཙམ་རེ་བྱེད། ཡང་གཡོན་ནས་དང་གཡས་ནས་རེ་མོས་ཀྱིས་གསུམ་གསུམ་བྱེད་པའོ། །རྒྱ་མཚོ་དཀྲུག་ཅིང་ཞེས་པ་ནི། སེམས་སྐྱིལ་ཁུ་ཚུར་པུས་བཞག་བྱས་ཏེ་ལག་ངར་བསྲང་། ལྟོ་བ་གཡས་བསྐོར་གསུམ། གཡོན་བསྐོར་གསུམ་བྱེད་པའོ། །ཧབ་ཀྱི་བརྡབ་ཅེས་པ་ནི། ལུས་གོང་བཞིན་ལག་གཉིས་སོར་མོ་བསྣོལ་བ་ཕྱིར་སློག་ནས་སྤྱི་བོར་མདུན་ཐད་དུ་བརྒྱངས་བ་དང་བསྟུན། རྐང་གཉིས་བསྣོལ་ནས་ཧར་ལངས་ལག་མཐིལ་ལྟོ་བར་རྡེག་པ་དང་ངག་ཏུ་ཧབ་ཅེས་འཕོངས་བརྐྱང་དུས་མཉམ་དུ་ཕབ་སྟེ། སོར་མོས་ལྟོ་བ་གཡས་བསྐོར་དུ་འཕུར་བ་གསུམ། དེ་བཞིན་གཡོན་ལའང་ཤེས་པར་བྱའོ། །གཡས་དང་གཡོན་དུ་གཅུ་བ་དང་ཞེས་པ་ནི། ལངས་པའི་རྐང་གཡོན་པའི་བརླ་ལ་གཡས་པའི་མཐིལ་སྦྱར་ལག་གཉིས་མཁྲིག་མཚམས་བསྐོར་ཆུང་བྱས་ཁུ་ཚུར་གཡས་སྔོན་དུ་བྱས་པའི་སྟེང་དུ་གཡོན་སྦྱར་ནས། ཁ་ཕྱིར་བསྟན་ནས་གཡས་ཕྱོགས་སུ་ཕྱིར་ཤུགས་བསྐྱེད་ནས་བསྒྲེང་བ་དང་བསྟུན། མགོ་བོ་གཡོན་དུ་ཨོག་མདུད་མནན་ནས་གཅུ། ལག་གཉིས་མ་བྲལ་བར་ཁུ་ཚུར་ལག་ངར་སྦྱར་བ་དང་མགོ་ཡང་རང་སར་སྡོད་པ་སྟེ་གོང་བཞིན་ལན་གསུམ་བྱེད། དེ་བཞིན་གཡོན་ལའང་བྱའོ། །རྒོད་པོའི་ལྡིང་ཐབས་ཚུལ་གྱིས་མཆོང་། །ཞེས་པ་ནི། ལངས་ལ་སྒྱིད་པ་མ་གུག་པར་རྐང་གཉིས་བར་དུ་སོར་བཞི་བྱས། ལག་གཉིས་དཔུང་པའི་ཐད་ཀར་གཡས་གཡོན་དུ་སོར་མོ་རྣམས་བརྐྱངས་ནས་བསྒྲེང་སྟེ། ལག་མཐིལ་སྟེང་འོག་ཏུ་བསྒྱུར་བ་དང་བསྟུན། རྐང་གཉིས་མ་གུག་པར་རྡིག་རྡིག་འཕར་བ་སྟེ་གོང་བཞིན་ལན་གསུམ་བྱའོ། །རྡོ་རྗེ་སྐྱིལ་ཀྲུང་ལ་གནས་ཏེ། །ཞེས་པ་ནི། ལག་གཉིས་ཀྱི་གཡག་མིག་ནུ་མ་གཉིས་ལ་སྦྱར་ཏེ་གྲུ་མོ་བརྒྱང་། པུས་མོ་གཉིས་ཅུང་ཟད་རོང་བྱས། རྐང་མཐིལ་གསང་གནས་སུ་མཐིལ་ཟུར་སྦྱར། ཧར་ལངས་རྐང་ལག་ཁུ་ཚུར་གཡས་གཡོན་དུ་བསྒྲད་ནས་བརྒྱང་སྟེ་རྡོར་སྐྱིལ་ལག་གཉིས་བྲང་དབུས་སུ་ཁུ་ཚུར་མཁྲིག་མ་བསྣོལ་ནས་འབེབས་པ་གོང་བཞིན་ལན་གསུམ་བྱའོ། །
དེ་མི་ཐུབ་ན་བསྒྲད་འབེབས་ལན་གསུམ་བྱའོ། །རི་བོ་བསྒུལ་ཞིང་ཞེས་པ་ནི། རྡོར་སྐྱིལ་ལག་གཉིས་ཁུ་ཚུར་དཔྱི་ཟུར་གཉིས་སུ་སྟན་ལ་བཙུགས་པར་ལྗིད་བསྐལ་ནས་འཕོངས་སྟན་ལས་ཕྲལ་ཏེ། མདུན་དང་རྒྱབ་ཏུ་འཕུལ་བ་རེ་མོས་ཀྱིས་གསུམ་བྱས་པའི་མཐར། སྐྱིལ་ཀྲུང་བཤིག་པ་དང་བསྟུན་ཁུ་ཚུར་པུས་བཞག་བྱའོ། །བྱ་རྐང་བཟུང་ཞེས་པ་ནི། ལངས་ལ་རྐང་གཉིས་བར་དུ་མཐོ་གང་ཙམ་བཞག ལག་གཉིས་ཀྱི་སྒྱིད་པའི་ནང་ནས་ཕྱིར་བཏང་བར་སོར་མོ་བརྐྱངས་ནས་འཕྲད་མཚམས་སུ་འཁྱུད། མགོ་བོ་དགྱེད་བྱས་འཕོངས་གནམ་ལ་བསྟན་ནས་གཡས་གཡོན་རེ་མོས་ཀྱིས་གོམ་པ་གསུམ་གསུམ་འགྲོ་བའོ། །མཐེ་བོང་འཐེན་ཞིང་ཞེས་པ་ནི། རྡོར་སྐྱིལ་ལག་གཉིས་གཡོན་ནང་དུ་བྱས་པ་རྒྱབ་ཏུ་བསྣོལ་བའི་རྐང་མཐེབ་ནས་བཟུང་ལ། རྡེབ་ཆུང་གསུམ་བྱེད་པའོ། །མ་ཐུབ་ན་ལག་གཡས་ཕྱིར་བྱས་པ་ནང་དུ་བསྣོལ་ཏེ་རྐང་མཐེབ་གཉིས་གུང་མཛུབ་གཉིས་ཀྱིས་བཟུང་གྲུ་མོ་བརྒྱངས་ནས་འཕར་རྡེབ་ལན་གསུམ་བྱེད་པའོ། །སྲིན་ལག་བསྲང་ཞེས་པ་ནི། རྡོར་སྐྱིལ་བྱས་ལ་ལག་གཉིས་ཀྱི་སོར་མོ་གཞན་རྣམས་བསྐུམ། སྲིན་མཛུབ་བསྒྲེངས་ནས་སྟན་ལ་བཙུགས་པར་ལྗིད་བཀལ་ཏེ། ལུས་བྱིང་འདེགས་ཙམ་འདེགས་ཙམ་ལན་གསུམ་བྱེད་པའོ། །དེ་མ་ཐུབ་ན་གུང་མཛུབ་གཉིས་སྲིན་ལག་གིས་སྐྱོད་ལ་བཏང་ནས་བྱེད་པའོ། །ཀ་ར་ཎ་ཡི་སྦྱོར་བ་བྱ། །ཞེས་པ་ནི། སེམས་སྐྱིལ་ཐོག་ནས་པུས་མོ་གཡས་ཙོག་བྱས་པ་ལ། ལག་གཉིས་སོར་མོ་བསྣོལ་གྲུ་མོ་བརྒྱངས་པས་འཁྱུད། ལྟོ་བ་འཆུན་དང་ལྡན་པས་གཡས་བསྐོར་གསུམ། ལུས་གནད་གོ་ལྡོག་ནས་ལྟོ་བ་གཡོན་བསྐོར་གསུམ། ཡང་རྐང་གཉིས་བསྣོལ་ནས་པུས་མོ་གཉིས་ཀར་འཁྱུད་ནས། ཕོ་བ་གཡས་བསྐོར་གསུམ་དང་གཡོན་བསྐོར་གསུམ་བྱེད་པའོ། །གཡས་བརྐྱང་གཡོན་པ་གཅུད་ལ་བོར། །ཞེས་པ་ནི་སེམས་སྐྱིལ་ཐོག་ནས་པུས་མོ་གཡོན་པ་ཙོག་བྱས་པ་ལ། ལག་གཉིས་པོ་སྦར་འཛིང་བྱས་པ་གྲུ་མོ་བརྒྱངས་ནས་པུས་མོའི་ཁར་བཀབ། རྐང་གཡས་མདུན་དུ་སོར་མོ་བཀུག་རྟིང་པ་བསྒྲེངས་ནས་ཤུགས་བསྐྱེད་ནས་བརྐྱང་ཕྱིར་གང་ཐུབ་བསྐོར་ནས་རྟིང་པ་འཕོངས་ལ་རྡེབ་པ་སྟེ་གོང་བཞིན་ལན་གསུམ། གཡོན་བརྐྱང་གཡས་པ་གཅུད་ལ་བོར། །ཞེས་པ་ནི་གོང་བཞིན་གོ་ལྡོག་ནས་བྱེད་པའོ། །བྱ་རྨྱང་ཚུལ་གྱིས་གན་རྐྱལ་དང་། །ཞེས་པ་ནི་གན་རྐྱལ་བྱས་ནས་རྐང་གཉིས་དང་ལག་གཉིས་ཀྱི་བར་ཁྲུ་རེ་ཙམ་བྱས་ཏེ་ཐད་ཀར་བརྐྱངས་ནས་བརྒྱང་། རྐང་ལག་དུས་མཉམ་དུ་ཅུང་ཟད་རེ་བསྐུམས་ནས་ཡང་རྒྱོང་པ་སྟེ་གོང་བཞིན་ལན་གསུམ་བྱེད་པའོ། །ཁ་སྦུབས་གཡས་གཡོན་མཉམ་པ་དང་། །ཞེས་པ་ནི། ཁ་སྦུབས་ལྟོ་བ་སྟན་ལ་སྦྱར་རྐང་ལག་ཕྱོགས་བཞིར་བརྐྱངས་ནས། གོང་ལྟར་ལན་གསུམ་བརྐྱང་བསྐུམ་བྱེད་པའོ། །ས་ག་སྒྱིད་པའི་ནང་ཕྱོགས་ནས། །ཞེས་པ་ནི། ལངས་ལ་རྐང་གཉིས་བཙུགས་པའི་བར་དུ་མཐོ་གང་བཞག ལག་གཉིས་སྒྱིད་ཁུང་ནས་ཕྱིར་བཏང་བའི་གུང་མོས་རྐང་ཐེབས་གཉིས་ནས་བཟུང་། མགོ་བོ་སྒུར་བྱེད་པ་དང་བསྟུན་འཕོངས་གནམ་ལ་འཐེན་ཏེ་ལྷོད་གློད། ཡང་གོང་བཞིན་འཐེན་གློད་བྱེད་པ་གསུམ་གསུམ་བྱ། ཟླུམ་པོ་སྒྱིད་པའི་ཕྱི་ཕྱོགས་ནས། །ཞེས་པ་ནི། ལུས་གོང་བཞིན་ལག་གཉིས་སྒྱིད་པའི་ཕྱི་ནས་འཁྱུད་པ་ཡང་གོང་བཞིན། མགོ་དགྱེད་སྐེད་པ་ཉག་བྱས་ནས་འཐེན་ཆུང་གསུམ་ལྷོད། ཡང་གོང་བཞིན་ཏེ་འཐེན་ལྷོད་ལན་གསུམ་བྱེད་པའོ། །རོལ་པ་རྟིང་པ་སོག་ཁར་བཞག །ཞེས་པ་ནི། རྐང་གཉིས་སོག་པ་སོ་སོར་བཞག་པའི་མ་ཐུབ་ན་རྐང་གཉིས་ཀྱི་རྟིང་པ་ཅུང་ཟད་བསྣོལ་བ་མཇིང་པའི་ཁར་བསྐྱལ། ལག་གཉིས་གསང་བའི་ཐད་དུ་སོར་མོ་མདུན་དུ་བསྟན་ནས་བཙུགས་ཏེ། འཕོངས་འདེགས་ཙམ་བྱེད་པའོ། །དེ་མ་ཐུབ་ན་རྐང་གཡོན་མཇིང་པར་བསྐྱལ་གཡས་མ་གུག་པར་སྟན་ལ་བཙུགས། ལག་གཡོན་སྐེད་གཟེར་བྱེད། གཡས་ཁུ་ཚུར་མདུན་ཐད་དུ་བསྒྲེངས་ནས། པུས་མོ་མ་གུག་པར། གཡས་སུ་རྡེབ་པ་གསུམ་དང་། གཡོན་དུ་གསུམ་བསྐོར་བའོ། །དེ་ཡང་མ་བྱུང་ན་རྐང་གཡོན་བཙུགས་ལག་གཡོན་སྐེད་གཟེར་དམ་དུ་བྱས། གཡས་ཀྱི་གུང་མོས་རྐང་མཐེབ་གཡས་ནས་བཟུང་སྟེ་སྒྱིད་པ་མ་གུག་པར་ལངས་གཡས་སུ་རྡིག་རྡིག་ལན་གསུམ་བསྐོར་བའོ། །གཞན་ཡང་རྒྱུག་དང་ཞེས་པ་ནི། ལངས་ལ་རྐང་གཉིས་བར་དུ་སོར་བཞི་བཞག ལག་གཉིས་རྡོ་རྗེ་ཁུ་ཚུར་ཁ་ནང་དུ་བསྟན་པའི་མཁྲིག་མཚམས་བསྣོལ་སྙིང་ཁར་ལ་མ་འབྱར་ཙམ་བྱས་ཏེ་གྲུ་མོ་བརྒྱང་། རྐང་གཉིས་སྒྱིད་པ་མ་གུག་པར་གཡས་གཡོན་རེ་མོས་ཀྱིས་མགྱོགས་པར་གོམ་པ་གསུམ་གསུམ་སྤོ་བའོ། །འདུར་དང་ཞེས་པ་ནི། གཞན་རྣམས་གོང་བཞིན་ལ་གཡས་གཡོན་རེ་མོས་ཀྱིས་དལ་བར་བྱས་ཏེ་གོམ་པ་གསུམ་གསུམ་སྤོ་བའོ། །མཆོང་ཞེས་པ་ནི། གཞན་རྣམས་གོང་བཞིན་ལ་རྐང་གཉིས་བར་དུ་སོར་བཞི་བྱས། སྒྱིད་པ་མ་གུག་པར་སྟེང་དུ་ལན་གསུམ་མཆོང་བའོ། །གཡས་དང་གཡོན་དུ་བསྐོར་བ་དང་། །ཞེས་པ་ནི། ལག་གཉིས་གོང་བཞིན་རྐང་གཡོན་གྱི་རྒྱུ་ཁུགས་སུ་གཡས་ཀྱི་རྟིང་པ་སྦྱར་ནས། གཡས་སུ་རྡིག་རྡིག་སྒྱིད་པ་མ་གུག་པར་ལན་གསུམ་བསྐོར། དེ་བཞིན་གཡོན་ལའང་བྱའོ། །མདུན་རྒྱབ་ལ་སོགས་རྡོ་རྗེའི་གར། །ཞེས་པ་ནི། ལངས་ལ་རྐང་གཡོན་བརླ་ནང་དུ་གཡས་པའི་མཐིལ་སྦྱར། ལག་གཡས་ཀྱི་མཐེའུ་ཆུང་དང་གཡོན་པའི་མཐེའུ་ཆུང་གཉིས་སྦྲེལ། མཐེབ་མཛུབ་གཉིས་སྒྲེང་བའི་ལྷག་མ་རྣམས་བསྐུམ། ཁུ་ཚུར་དཔུང་གཡས་ལོགས་སུ་བྱས། གཡས་ཕྱོགས་སུ་ཐད་ཀར་ཤུགས་བསྐྱེད་ནས་སྐྱོང་བ་དང་། མགོ་བོ་གཡོན་དུ་གཅུད་ནས། ལག་གཉིས་དཔུང་གཡས་ལོགས་སུ་བསྡུ་བ་དང་མགོ་བོ་ཡང་རང་སར་འཇོག་པ་གོང་བཞིན་ལན་གསུམ་བྱེད་པའོ། །དེ་བཞིན་གཡོན་ལའང་བྱའོ། །ཡང་རྐང་གཡོན་ནང་དུ་བྱས་པུས་མོ་དང་སོར་རྩེ་ཅུང་ཟད་བསྣོལ། ལག་གཉིས་རྡོ་རྗེ་ཁུ་ཚུར་མཁྲིག་མཚམས་བསྣོལ་བའི་ཁ་ནང་དུ་བསྟན་ནས་དཔྲལ་བར་སྦྱར་སྐོར་ཆུང་བྱས་ཁ་ཕྱིར་བསྟན་པ། ཁུ་ཚུར་གཡས་པའི་རྒྱབ་ཏུ་གཡོན་པ་སྦྱར་བ་སྙིང་ཁའི་མདུན་ཐད་དུ་བརྒྱངས་བ་བསྟུན་སྒྱིད་པ་བསྲང་སྟེ་གོང་བཞིན་ལན་གསུམ། ཡང་རྐང་པ་གཉིས་གཡས་གཡོན་བརྗེ་བ་གོང་བཞིན། ཁུ་ཚུར་ཡང་གོང་བཞིན་བྱས་པ་སྙིང་ཁར་གྲུ་མོ་བརྒྱངས་ནས་བསྣོལ། བསྐོར་ཆུང་བྱས་ནས་བརླ་གཡས་པའི་ཐད་དུ་ཁུ་ཚུར་གཡོན་སྟེང་དུ་བྱས་ཁ་ཕྱིར་བསྟན་ནས་བསྒྲེངས་བ་དང་བསྟུན། སྒྱིད་པ་བསྲང་། ལུས་ཀྱི་ཆ་ཐམས་ཅད་དུ་དྲག་ཏུ་བརྒྱང་བ་ལན་གཅིག ཡང་གཡས་གཡོན་བརྗེས་ནས་གོང་བཞིན་གཡོན་དུ་བརྒྱང་བ་གཅིག ཡང་ཁུ་ཚུར་བཤིབས་ནས་གོང་བཞིན་གྱི་མདུན་དུ་བརྒྱང་བ་ལན་གཅིག་རྣམས་བྱའོ། །བླ་མའི་ཞལ་ལས་ཤེས་པར་བྱ། །ཞེས་པ་ནི། སློབ་དཔོན་མེད་པར་འོལ་ཚོད་ཀྱིས་རང་གར་འཇུག་པ་སྤང་བར་བྱ་བའི་ཐ་ཚིག་གོ །རྗེས་བསྡུ་གཞན་རྣམས་སྤྱི་དང་མཐུན་པར་བྱའོ། །ཞེས་དཔལ་དགྱེས་པའི་རྡོ་རྗེའི་མན་ངག་ནས། རོ་སྙོམས་སྐོར་དྲུག་གི་འཁྲུལ་འཁོར་གྱི་འགྲེལ་པ། ཏི་ཕུ་སུམ་ཅུ་པ་ཞེས་པ་⁽14b4⁾ཿ པཎ་ཆེན་ནཱ་རོ་པ་ཆེན་པོས་མཛད་པའི་གསང་ཚིག་ལ། ཆོས་རྗེ་རྒྱ་རས་ཀྱིས་གཞུང་འགྲེལ་ཟིན་བྲིས་མཛད་པའི་སྟེང་དུ། རྡོ་རྗེ་འབེབས་གཉིས་ཕྱིས་ཞབས་ཏོག་ཏུ་ཕུལ་བ་ལགས་སོ། །གཞན་བླ་མ་གོང་མ་རྣམས་ཀྱིས་རྩ་འགྲེལ་མཛད་པ་རྣམས་ཆེར་མ་མཐོང་ཞིང་། རྗེ་ཆོས་ཀྱི་མགོན་པོའི་རྩ་འགྲེལ་བས